CELEX: 32016R0459
Language: lv
Date: 2016-03-18 00:00:00
Title: Komisijas Īstenošanas regula (ES) 2016/459 (2016. gada 18. marts), ar kuru groza Regulu (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (Dokuments attiecas uz EEZ)

31.3.2016   
            
            
               LV
            
            
               Eiropas Savienības Oficiālais Vēstnesis
            
            
               L 80/14
            
         KOMISIJAS ĪSTENOŠANAS REGULA (ES) 2016/459
   (2016. gada 18. marts),
   ar kuru groza Regulu (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (1) un jo īpaši tās 33. panta 2. un 3. punktu un 38. panta d) punktu,
   tā kā:
   
               (1)
            
            
               Komisijas Regulas (EK) Nr. 1235/2008 (2) III pielikumā ir to trešo valstu saraksts, kuru lauksaimniecības produktu bioloģiskās ražošanas sistēmas un kontroles pasākumi ir atzīti par līdzvērtīgiem Regulā (EK) Nr. 834/2007 noteiktajām sistēmām un pasākumiem.
            
         
               (2)
            
            
               Kanādas atzīšana saskaņā ar Regulas (EK) Nr. 834/2007 33. panta 2. punktu pašlaik cita starpā attiecas uz pārtikā un barībā izmantojamiem pārstrādātiem lauksaimniecības produktiem ar bioloģiskajām sastāvdaļām, kas audzētas Kanādā. Kanāda Komisijai ir iesniegusi pieprasījumu paplašināt atzīšanu, attiecinot to uz pārtikā un barībā izmantojamiem pārstrādātiem produktiem ar bioloģiskajām sastāvdaļām, kas importētas no trešām valstīm un sertificētas atbilstīgi Kanādas tiesību aktiem bioloģisko produktu jomā. Kopā ar minēto lūgumu iesniegtās informācijas pārbaude, Kanādas iestāžu sniegtie turpmākie precizējumi un pārstrādāto produktu ar importētām sastāvdaļām ražošanas noteikumu un kontroles darbību pārbaude uz vietas ļāva secināt, ka minētajā valstī noteikumi, kas regulē pārstrādātu produktu ar importētām bioloģiskajām sastāvdaļām ražošanu un kontroli, ir līdzvērtīgi tiem, kuri noteikti Regulā (EK) Nr. 834/2007 un Komisijas Regulā (EK) Nr. 889/2008 (3). Tādēļ Kanādas ražošanas sistēmu un kontroles pasākumu līdzvērtības atzīšana būtu jāattiecina arī uz pārtikā un barībā izmantojamiem pārstrādātiem produktiem ar importētām bioloģiskajām sastāvdaļām, kas sertificētas atbilstīgi Kanādas tiesību aktiem.
            
         
               (3)
            
            
               Turklāt spēkā esošā Kanādas atzīšana neattiecas uz bioloģisko vīnu. Kanāda Komisijai ir iesniegusi pieprasījumu paplašināt atzīšanu, attiecinot to uz bioloģisko vīnu, kas sertificēts saskaņā ar Kanādas tiesību aktiem bioloģisko produktu jomā. Kopā ar minēto lūgumu iesniegtās informācijas pārbaude un turpmākie precizējumi, kurus sniedza Kanādas iestādes, ļāva secināt, ka minētajā valstī noteikumi, kas regulē bioloģiskā vīna ražošanu un kontroli, ir līdzvērtīgi tiem, kuri noteikti Regulā (EK) Nr. 834/2007 un Regulā (EK) Nr. 889/2008. Tādēļ Kanādas ražošanas sistēmu un kontroles pasākumu līdzvērtības atzīšana būtu jāattiecina arī uz bioloģisko vīnu, kas sertificēts atbilstīgi Kanādas tiesību aktiem.
            
         
               (4)
            
            
               Regulas (EK) Nr. 1235/2008 IV pielikumā ir to kontroles iestāžu un kontroles organizāciju saraksts, kuras līdzvērtības pārbaudes nolūkos ir pilnvarotas trešās valstīs veikt pārbaudes un izdot sertifikātus. Ņemot vērā Kanādas atzīšanas paplašināšanu, attiecinot to uz pārtikā un barībā izmantojamiem pārstrādātiem produktiem ar importētām bioloģiskajām sastāvdaļām un uz bioloģisko vīnu, kas sertificēts saskaņā ar Kanādas tiesību aktiem, un ņemot vērā minētās regulas III pielikuma attiecīgos grozījumus, no minētās regulas IV pielikuma būtu jāsvītro attiecīgās kontroles organizācijas, kuras līdz šim ir bijušas atzītas attiecībā uz pārtikā izmantojamu pārstrādātu produktu ar importētām bioloģiskajām sastāvdaļām un bioloģiskā vīna (D kategorijas produkti) importu no Kanādas.
            
         
               (5)
            
            
               Tāpēc Regulas (EK) Nr. 1235/2008 III un IV pielikums būtu attiecīgi jāgroza.
            
         
               (6)
            
            
               Lai Regulas (EK) Nr. 1235/2008 IV pielikumā uzskaitītajām kontroles organizācijām, kuras Kanādā ir atzītas attiecībā uz pārtikā izmantojamiem pārstrādātiem produktiem ar importētām bioloģiskajām sastāvdaļām un bioloģisko vīnu, ļautu pielāgoties grozījumiem, kas ieviesti ar šo regulu, Regulas (EK) Nr. 1235/2008 IV pielikuma grozījumi būtu jāpiemēro tikai pēc samērīga laikposma.
            
         
               (7)
            
            
               Šajā regulā paredzētie pasākumi ir saskaņā ar Bioloģiskās ražošanas komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 1235/2008 groza šādi:
   
               1)
            
            
               regulas III pielikumu groza saskaņā ar šīs regulas I pielikumu;
            
         
               2)
            
            
               regulas IV pielikumu groza saskaņā ar šīs regulas II pielikumu.
            
         2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   Regulas 1. panta 2. punktu piemēro no 2016. gada 7. jūlija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 18. martā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 189, 20.7.2007., 1. lpp.
   
   
      (2)  Komisijas 2008. gada 8. decembra Regula (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (OV L 334, 12.12.2008., 25. lpp.).
   
      (3)  Komisijas 2008. gada 5. septembra Regula (EK) Nr. 889/2008, ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu (OV L 250, 18.9.2008., 1. lpp.).
   
      I PIELIKUMS
      Regulas (EK) Nr. 1235/2008 III pielikumu groza šādi:
      
                  1)
               
               
                  ieraksta par Kanādu 1. punkta “Produktu kategorija” ailē “Pārstrādāti lauksaimniecības produkti izmantošanai pārtikā” svītro 1. zemsvītras piezīmi;
               
            
                  2)
               
               
                  ieraksta par Kanādu 2. punktu “Izcelsme” aizstāj ar šādu:
                  
                              “2.
                           
                           
                              
                                 Izcelsme: Kanādā audzēti A, B un F kategorijas produkti un Kanādā pārstrādāti D un E kategorijas produkti ar bioloģiski audzētām sastāvdaļām, kas audzētas Kanādā vai kas importētas Kanādā saskaņā ar Kanādas tiesību aktiem.”
                           
                        
            
   
      II PIELIKUMS
      Regulas (EK) Nr. 1235/2008 IV pielikumu groza šādi:
      
                  1)
               
               
                  ierakstā par “CCOF Certification Services” 3. punktā rindu par Kanādu svītro;
               
            
                  2)
               
               
                  ierakstā par “Ecocert SA” 3. punktā rindu par Kanādu svītro;
               
            
                  3)
               
               
                  ierakstā par “IMOswiss AG” 3. punktā rindu par Kanādu svītro;
               
            
                  4)
               
               
                  ierakstā par “International Certification Services, Inc.” 3. punktā rindu par Kanādu svītro;
               
            
                  5)
               
               
                  ierakstā par “Letis S.A.” 3. punktā rindu par Kanādu svītro;
               
            
                  6)
               
               
                  ierakstā par “Oregon Tilth” 3. punktā rindu par Kanādu svītro;
               
            
                  7)
               
               
                  ierakstā par “Organic crop improvement association” 3. punktā rindu par Kanādu svītro;
               
            
                  8)
               
               
                  ierakstā par “Quality Assurance International” 3. punktā rindu par Kanādu svītro.